सोचन लगा इदा कारण कुसी पुच्छां। ब्होड़ा पर टगोए दा नर-पिंजरा गै इनें सुवर्ण-कमलें दा खान ऐ। तां पैह्‌लें अऊं इस नर-पिंजर गी रुक्खै परा नदी च सुट्टना ए सोचियै ओ ब्होड़ा पर चढ़ी गेआ। उप्पर जाइयै उसने उस हड्डिएं दे पिंजरै गी रुक्खै कोला खोलियै नदी च सुट्टी दित्ता। ओ दिन उसनै उत्थें गै बताया। दूये दिन ओ बिलासपुर गी परतोआ। राजा कोल आइऐ उसनै अक्खीं दिक्खेआ सारा बरतांत राजा गी सुनाया। जिसेल्लै सारे दरबारी राजा कोला चली गे तां एकांत दिक्खियै राजा बैद गी आखन लगा—बैद जी हून तुसें अपनी अक्खीं कन्ने सुवर्ण-कमलें दे पैदा होने दी थां दिक्खी लेई ऐ। ओ थां बड़ा उत्तम तीर्थ ऐ ते ब्होड़ा पर टंगोए दा नर—पिंजरा मेरा पैह्‌ला शरीर हा। पिछले जन्म च में इस पवित्तर रुक्खै पर उलटे मुंह् लमकियै तपस्या कीती ही ते तपस्या करदे-करदे गै शरीर त्यागेआ हा। उस्सै तपस्या दे परभाव कन्ने हून बी मेरे पैह्‌‌लें शरीर दे पिंजर कोला टपके दे जलबिंदुएं कोला सुन्ने दे कमल पैदा हुंदे न। मेरा पैह्‌ला शरीर जेड़ा तुसें नदी च सुट्टेआ ओ बी चंगा कीता। तूं मेरा पिछले जन्म दा मित्तर ऐं। भेषजचंद्र ते पदमंदर्शन बी मेरे पूर्वजन्म दे मित्तर न। पिच्छले जन्म दे उस्सै तपोबल कन्ने में ज्ञान ते राज प्राप्त कीते न। ते मिगी अपना पैह्‌ला जन्म बी याद ऐ। इसलेई बैद जी तुसेंगी हंकार नेईं करना लोड़चदा जे तुसें मिगी राजा बनाया ऐ। पैह्‌ले कर्में बिना कोई कुसै गी किश नेईं दिंदा। गर्भबास कोला लेइयै मरने तक मनुक्ख अपने पैह्‌ले जन्म दे कर्में दा गै फल भोगदा ऐ। उस दिन कोला लेइयै बैद नै राजा दै सामनै कदें कोई शकायत नेईं कीती। राजा बी बैद दा सदा आदर-मान करदा रेआ। पूर्व-जन्म दे कर्में करी प्राप्त राज सुखै गी भोगदा राजा अंत च परम सद‌्गति गी प्राप्त होआ।